Worcester F 80 Distinctiones

147 Mors memor esto iudicii mei

Mors. *Memor esto iudicii* mei, Eccli. 38[:23]. Qui nobis ante legem per patriarchas. In legem per Moysen et prophetas. In euangelio per seipsum apostolos et alios predicatores euidenter predicauit et adhuc predicat ad confitendam ingratitudinem nostram, et suam clemenciam ostendendam per mortuos, nobis predicat in salutem, nos qui vnus non credimus per mortuos excitemur. Dicit ergo cuilibet nostrum in persona mortui, *Memor esto*, etc.

¶ In quibus tanguntur tria forisdanda que sunt equalitas, necessitas, et dubietas. Nam mors est omnibus communis, necessaria, et dubia. Quia communis generaliter est expectanda. Quia necessaria est terribiliter abhorrenda. Quia dubia vigilanter precauenda. Quod mors sit communis tangitur ibi, *Memor esto iudicii*. Mors significat dicitur iudicium quia sicut iudicium tribuit vnicuique quod suum est, nec admitit accepcionem personarum. Sic nec mors, [2] Reg. 14[:14]: *Omnes* *morimur,* *et quasi aqua in terram dilabimur*. Mors nempe secundum Senecam, eque pede pulsat tiguria pauperum et turres diuitum. Ideo dictur Eccli. 9[:20]: *Communionem mortis scito, quoniam in medio laqueorum ingredieris*. De hoc iudicio dicitur, Eccli. 41[:1]: *O mors, quam amara est memoria tua homini* iusto et *pacem habenti*. Iccirco hoc iudicium summe foret memorandum secundum illud Eccli. 14[:12]: *Memor esto quoniam mors non* tardabit.

¶ Item sicut mors est communis sic et necessaria. Ideo enim sequitur sic enim erit et eternum, quasi dicens, sicut ego mortuus sum, sic necesse erit te mori, Psal. [88:49]: *Quis est homo* *qui vivet et non videbit mortem*? quasi dicens, nullus.[[1]](#footnote-1) Ideo dixit Dauid 2 Reg. 12[:23]: *Quia mortuus est* puer, *quare* ieiunio? Numquam *potero revocare eum?* *Ego magis radam ad eum*. Ideo ad consolacionem iustorum dicitur Eccli.

/fol. 266ra/

41[:3]: *O mors, bonum est iudicium tuum homino indigenti, qui minoratur viribus*, etc. Et ne nimis timeatur subditur ibi [Eccli. 41:5]: *Memento te que ante fuerunt, et que superuentura sunt*, quasi dicens, sicut antecessores tui mortui sunt et sic tu morieris. Istud ergo iudicium est memorandum vt simus humiliores, prudenciores, benigniores. Quia ita commemoracio timorem incutit, Psal. [118:120]: *Confige timore tuo carnes meas*, *a iudiciis enim tuis timui*. Ideo, Eccli. 18[:19]: *Ante iudicium para iusticiam.* Propter hec omnia dicitur Eccle. 12[:1]: *Memento creatoris tui in diebus iuuenturis tue, antequam veniat tempus affliccionis*, etc. Job 31[:14]: *Quid faciam cum* venerit *ad iudicandum Deus? et cum quesierit, quid respondebo illi?*

¶ Item modum est hoc iudicium quia reddit nos prudenciores et attenciores de proprio commodo. Quis peccaret si semper ante se mortem cerneret. Tunc saperent aut intelligerent aut nouissima prouiderent, set certe ab consilio. Est Eccli. 7[:40]: *In omnibus operibus tuis memorare nouissima, et in eternum non peccabis*. Eccli. 36[:10]: *Festina tempus, et memento finis*.

¶ Item tercio memorandum est hoc iudicium vt simus benigniores ad proximum precipue ad illos qui sunt in purgatorio et hoc est quod hic dicitur *Memor esto*, etc., quasi dicens, Memento quia ego modo sum exul, et pro debitis detentis. Tu libet es adhuc, sed per iudicium meum transibis. Ideo nunc clamant patres filiis, socii captiui liberis, illud Gen. 40[:14]: *Memento mei, cum bene tibi fuerit*, etc. Et Eccli. 18[:25]: *Memento paupertatis* mee in diem *abundamicie,* suple tue.

1. nullus ] Lambeth, F 128 *om*. F 80. [↑](#footnote-ref-1)